**О Д Г О В О Р**

на пратеничко прашање од пратеникот Бесим Догани поставено на 62-та седница на Собранието на Република Македонија

одржана на 25 јуни 2009 година

 За издавање на национален, НАТО и ЕУ безбедносен сертификат постои пропишана процедура во законот за класифицирани информации (Службен весник на РМ бр. 9/2004 ) и Уредба за безбедност на лица корисници на класифицирани информации (Службен весник на РМ бр. 82/2004). Барање за издавање на безбедносен сертификат од определен вид и степен поднесува органот во кој кандидатот за добивање на сертификат е вработен, со што се потврдува постоење на потребна вработеност, во извршувањето на работните задачи, да има потреба од ракување или пристап до национални, НАТО или ЕУ класифицирани информации (член 35 ставови 1 и 2 и член 37 од Законот за класифицирани информации). Безбедносен сертификат од определен степен ( Државна тајна, Строго доверливо, Доверливо и Интерно) и определен вид (национален, НАТО, ЕУ) се издава под определени услови во зависност од степенот на сертификатот (член 38 од ЗКИ) и врз основа на претходоно спроведената безбедносна проверка (член 35 став 3 од ЗКИ). За издавање на НАТО или ЕУ безбедносен сертификат потребно е кандидатот веќе да поседува национален безбедносен сертификат ос соодветен степен, врз основа на што се прави дополнителна оперативна безбедносна проверка, согласно член 13 од Уредбата за безбедност на лица корисници на класифицирани информации.

 Исполнетоста на условите под кои може да се издаде безбедносен сертификат ја утврдува Дирекцијата за безбедност на класифицирани информации на основа на пополнет безбедносен прашалник од страна на кандидатот, други писмени докази прибрани во постапката при вршење на оперативна безбедносна проверка, по потреба и врз основа на сознанија добиени во интервју со кандидатот или сознанија добиени во интервју со лицата од негова страна кои можат да дадат податоци за кандидатот, како и врз основа на други податоци, како што е непосреден увид во документацијата за оперативната безбедносна проверка извршена од страна на соодветните служби во Министерството за внатрешни работи и Министерството за одбрана, по потреба и од известувања добиени обвинителства или судови по барање на Дирекцијата, по потреба и од известувања добиени од лекарски комисии на кои е упатен кандидатот и др.

 Утврдување на исполнетоста на условите преку оперативната безбедносна проверка е регулирана во член 41 став 1 и 2 од ЗКИ. Оперативните безбедносни проверки ги спроведуваат надлежните служби во Министерството за внатрешни работи и Министерството за одбрана, врз основа на член 50 од ЗКИ. Во зависност дали се бара издавање на безбедносен сертификат со степен "Доверливо", "Строго доверливо" или "Државна тајна" се врши оперативна безбедносна проверка ос прв, втор или трет степен и при тоа се проверуваат елементите набројани во членовите 46, 47 и 48 од ЗКИ. За најнискиот степен "Интерно" на безбедносен сертификат не се врши оперативна безбедносна проверка за кандидатот, туку се утврдува идентитетот на лицето и тоа се информира за обврските од ЗКИ и уредбите кои мора да бидат почитувани при ракување со информациите класифицирани со степен "Интерно" (член 44 од ЗКИ). Меѓу условите од членот 38 од ЗКИ под кои може да се издаде безбедносен сертификат е и условот наведен во алинејата 8 од истиот член а тоа е активностите на кандидатот да не укажуваат на постоење на безбедносен ризик за користење на класифицирани информации. Елементите кои се испитуваат за да се провери постоењето на безбедносниот ризик се набројани во членот 10 од Уредбата за безбедност на лица корисници на класифицирани информации.

 Наведената законска процедура беше спроведена од страна на Дирекцијата за безбедност на класифицирани информации и надлежните служби за оперативни безбедносни проверки Управата за безбедност и контраразузнавање на Министерството за внатрешни работи и Воената служба за безбедност и разузнавање на Министерството за одбрана во постапката покрената по барањето на Министерството за одбрана за издавање на национален, НАТО и ЕУ безбедносни сертификати за лицето Мухаедин Беља. Министерството за одбрана поднесе барање под И.бр. 10/3-12/84 од 26.10.2007 година за издавање на НАТО и ЕУ безбедносен сертификат за лицето Мухаедин Беља и барање под Инт.бр 11-1/49 од 12.11.2007 година за издавање национален безбедносен сертификат за истото лице. Заради економичност на постапката, двете барања се споени во една постапка. По овие барања Дирекцијата за безбедност на класифицирани информации веднаш поднесе барање за оперативна безбедносна проверка до МО-ВСБиР.

 Оперативната безбедносна проврка беше завршена и мислењето на ВСБиР беше доставено до Дирекцијата на 04.12.2007 година. Дирекцијата го зеде во работа предметот, но оцени дека има потреба од определени дополнителни оперативни безбедносни проверки. Од тие причини Дирекцијата на 24.12.2007 година побара од МВР-УБК да ги спроведе истите и даде одговор на поставените барања на Дирекцијата. Од страна на МВР-УБК Дирекцијата доби одговор на 11.01.2008 година. Истиот ден на 11.01.2008 година Дирекцијата подготви решение под Инт.бр 49-44/2 со кое се одбиени барањата на лицето Мухаедин Беља поднесени преку МО за издавање на национален безбедносен сертификат со степен "Строго доверливо", НАТО безбедносен сертификат со степен "НАТО СЕЦРЕТ" и ЕУ безбедносни сертификат со степен "ЕУ Сецрет' бидејќи не се исполнети условите од член 47 ос ЗКИ. Решението е уште истиот ден доставено до овластеното лице во Министерството за одбрана за да му се врачи на Мухаедин Беља.

 Незадоволен од решението, Мухаедин Беља поднесе жалба по која Комисијата за решавање во управна постапка во втор степен од областа на одбраната донесе решение бр. 34-6/4 од 29.02.2008 година. Решението е доставено во Дирекцијата на 24.03.2008 год. и заведено под ПБ бр. 49-19/4 и со истото жалбата е уважена, првостепеното решение поништено а предметот вратен на повторна постапка во Дирекцијата. Причината за ваквата одлука на второстепената Комисија е образложена со наводите дека жителот се сомнева на субјективизам при донесувањето на решението на ДБКИ, бидејќи во интерните постапки во Министерството за одбрана за избор на лице кое треба да биде испратено на работа во Мисијата на НАТО во Брисел, некој од Генералниот штаб со висок чин му рекол дека тој не може да добие безбедносен сертификат, па и комисијата смета дека во повторна постапка треба да се преиспитаат тврдењата за постоење на субјективизам при донесување на нападнатото решение.

 Уште истиот ден кога е примено решението на Второстепената Комисија, значи на 24.03.2008 година, Дирекцијата за безбедност на класифицирани информации постапувајќи по напатствијата на комисијата, поднесе барања за дополнителна оперативна безбедносна проверка и до министерството за внатрешни работи УБК под Инт. ПБ бр. 49-44/7 од 24.03.2008 година и до Министерството за одбрана ВСБиР под Инт. бр.49-44/8 од 24.03.2008 година, за да се исклучи евентуален субјективизам во давањето на мислењето на службите за лицето Мухаедин Беља, а врз основа на кои мислења дирекцијата треба да оцени дали се исполнети условите за издавање на безбедносен сертификат.

 На наведените барања за дополнителна проверка Дирекцијата не доби благовремен одговор поради што на неколку пати и по телефон и писмено се обраќаше до двете служби ургирајки да се добие одговор. Групни писмени ургенции за добивање одговор од оперативни безбедносни проверки за повеќе лица меѓу кои и за наведеното лице беа поднесени кон крајот на јуни и крајот на декември 2008 год, додека во 2009 година беа поднесени уште две поединечни ургенции-само за лицето Мухаедин Беља, од кои едната заведена под Инт.ПБ бр.49-606/1 од 31.03.2009 г. и втората под Инт. бр.07/5-965/4 од 16.06.2009 година. На прашање од Дирекцијата зошто постапката трае подолго, одговорот од службите беше дека детално проверуваат се како би исклучиле или потврдиле постоење на било каков безбедносен ризик со што и предходните мислења од оперативните проверки би биле променети или потврдени односно би се видело и дали постоел или не постоел субјективизам при давањето на нивните претходни мислења. Најпосле дирекцијата ги доби писмените одговори и мислења по извршените оперативни безбедносни проверки и од двете служби и тоа од МВР-УБК од 25.06.2009 год, заведен во Дирекцијата под Инт.07/5-1007/1 од 25.06.2009год. и од Министерството за одбрана ВСБиР од 26.06.2009 год., заведен во дирекцијата под Дов.07/05-1007/2 од 26.06.2009 год.

 Веднаш по приемот на дватаспоменати одговори на службите, Дирекцијата на 26.06.2009 год донесе ново решение под ИНТ.бр. 07/5-1007/3 од 26.06.2009 година. Добиените мислења ос двете служби наполно се совпаѓаат и кореспондираат со белешките од оперативната безбедносна проверка на терен, така што Дирекцијата заклучи дека нема основ да се смета дека постоел субјективизам при изготвување на нивното мислење за лицето и во претходната постапка. Со новото решение врз основа на разгледување и оценка на сите прибрани докази меѓу кои и новите мислења од оперативните безбедносни проверки, Дирекцијата повторно одлучи да ги одбие барањата на лицето Мухаедин Беља за издавање на национален, НАТО и ЕУ безбедносни сертификати бидејќи не се исполнети условите од членот 47 од Законот за класифицирани информации. Ова решение веднаш е доставено до овластеното лице во Министерството за одбрана за да му се врачи на лицето Мухаедин Беља и тоа со пропратно писмо Инт.бр.07/5-1007/4 од 26.06.2009 год. Незадоволен од новото решение на Дирекцијата, лицето Мухаедин Беља поднесе жалба на истото. Дирекцијата за безбедност на класифицирани информации и жалбата и одговорот на жалбата ги препрати до надлежната Комисија за решавање на управни работи во втор степен од областа на одбраната со пропратно писмо Инт.бр. 07/5-1007/6 од 22.07.2009 година и постапката се води пред второстепена комисија. Што се однесува до Народниот правобранител тој со допис НП бр. 95/09 од 26.01.2009 година, примен во Дирекцијата на 29.01.2009 год. и заведен под ПБ бр. 49-10/1 достави препорака до Дирекцијата да донесе нов акт со кој ќе одличи по барањето на лицето Мухаедин Беља, без претходно од Дирекцијата да побара известување за состојбата со предметот за ова лице. Токму затоа уѓте истиот ден Дирекцијата испрати допис до Народниот правобранител Инт.ПБ бр. 49-213/1 од 29.01.2009 година, со кој му ја образложи состојбата и појасни дека без мислење и одговор на надлежните служби од оперативните безбедносни проверки побарани од дирекцијата заради препораката на второстепената Комисија, Дирекцијата не може да донесе никакво решение. Исто така Дирекцијата укажа на потребата пред донесување на било каква одлука, Народниот правобранител претходно детално да се информира кај органот како би добил целосен увид и би можел да донесе правилна одлука.

Во однос на наводите дека лицето Мухаедин Беља во 2007 година поседувал безбедносен сертификат од горе наведеното може да се види дека во 2007 година само се поднесени барањата на Министерството за одбрана за издавање на национален, НАТО и ЕУ безбедносен сертификат и по тие барања сеуште нема правосилна одлука. Тоа значи дека не е точно дека лицето Мухаедин Беља претходно поседувал безбедносен сертификат. Забуната веројатно настанала поради тоа што во 2004 година на барање на Министерството за одбрана, од Дирекцијата е побарано на лицето Мухаедин беља да му се дозволи еднократен пристап до НАТО класифицирани информации заради итна и неодложна службена задача во странство, што е сторено со издавање на тнр. "Б" сертификат, но таквиот сертификат вази само за конкретна активност и не подолго од 6 месеци, а се дава без претходна оперативна безбедносна проверка. Таквиот Б сертификат неможе да се користи за ниедна друга работна задача освен за онаа за која бил издаден и тоа само за определен временски рок, што значи дека лицето Мухаедин Беља морал, доколку имал потреба во својата работа да имал пристап или да ракува со класифицирани информации, да бара издавање на "А" безбедносен сертификат кој се издава според погоре наведените процедури и одредби од ЗКИ и Уредбата за безбедност на лицата корисници на класифицирани информации и кој за степенот " Строго доверливо" важи 5 години.

Од сето погоре наведено, може да се види дека се почитувани и спроведени сите одредби од Законот за класифицирани и од Уредбата за безбедност на лицата корисници на класифицирани информации и дека е постапено по укажувањата на второстепената Комисија во однос на утврдувањето дали постоел субјективизам во донесувањето на решението. Бидејќи во членот 41 став 1 од ЗКИ е пропишано дека утврдувањето на исполнетост на условите за издавање на безбедносен сртификат се утврдува преку безбедносна проверка, а мислењата на службите од безбедносната проверка, како и сите останати прибавени документи во постапката се земени во предвид при оценката на Дирекцијата и донесувањето на нејзината одлука по барањето на лицето Мухаедин Беља, се наметнува заклучокот дека нема основа да се смета дека се работи за дискриминација на етничка основа према Албанците и нивната застапеност во мисиите на НАТО и ЕУ. Дирекцијата ја користи оваа можност да нагласи дека во решавањето по барањата за издавање безбедносни сертификати се раководи исклучиво според одредбите од Законот за класифицирани информации и разните уредби донесени врз основа на овој Закон, и дека во донесувањето на своите одлуки во прв план ја става заштитата на интересите на Република Македонија, заради што и е основана како самостоен орган на државната управа. Во конкретниов случај, со барање на безбедносен сертификат со степен Строго доверливо станува збор за можност да се има пристап и да се ракува со класифицирани информации со чие неовластено откривање би можела да настане исклучително сериозна штета за виталните интереси на државата (член 8 став 2 одЗКИ). Имајки го ова во предвид, Дирекцијата за безбедност на класифицирани информации секогаш работела и ќе продолжи да работи за заштита на таквите државни интереси и во тоа нема ниту трага од некаква дискриминација.